Besteforeldrenes formue betyr mye for hvor godt barnebarna presterer på skolen. Det kommer frem i en fersk studie som to sosiologer ved Stockholms Universitet og Michigan University står bak.

Studien bekrefter at barn i velstående familier har høyere karakter fra grunnskolen, og størsteparten av disse barna velger å ta høyere utdanning senere.

– Utdanning går i arv

Tidligere forskning har vist at barns skoleresultater i noen grad kan forklares med sosial klasse, foreldrenes inntekt og utdanning.

Den nye studien viser at familiens rikdom, i form av penger, aksjer og eiendom, er viktig for barnas skoleprestasjoner, skriver Stockholms Universitet i en pressemelding.

NOVA-forsker Katharina Herlofson mener at siden 40 prosent av barn i Norge i dag har alle fire besteforeldre i live når de fyller ti år, er betydningen av besteforeldre viktigere. Foto: NOVA

Funnene er ikke overraskende, mener Katharina Herlofson, forsker ved NOVA, senter for velferds-og arbeidslivsforskning:

– Flere nye studier har vist viktigheten av å utvide vår familieforståelse og ta i betraktning generasjonsfamiliens betydning for barns oppvekst, sier Herlofson.

Den norske forskeren mener at velstand og formue i besteforeldregenerasjonen henger sammen med utdanningsnivå både hos besteforeldrene og hos deres barn – altså barnebarnas foreldre, som igjen har stor betydning for hvordan de yngste gjør det på skolen.

Hun viser til flere studier som har vist hvordan utdanning og sosioøkonomisk status går i arv.

Les også: «Ålø» sier ungdommen. Men hva betyr det?

– Tettere forhold til besteforeldre

– De fleste barn i Norge i dag vokser opp med alle sine fire biologiske besteforeldre. Rundt 40 prosent har alle fire i live når de fyller ti år. Varigheten av relasjonen mellom besteforeldre og barnebarn varer altså lengre enn før, og dermed blir betydningen av besteforeldre også viktigere, utdyper Herlofson.

Samtidig er det er ganske store forskjeller, ifølge den norske forskeren:

Noen barn har fire ressurssterke besteforeldre som er sterkt involverte i barnebarnas liv, som tar barnebarna med på reiser, på teater og så videre. Og som støtter barnebarna i skolearbeidet.

Andre har besteforeldre med mindre ressurser som viser mindre interesse for barnebarna og som i mindre grad stiller opp og tar del i deres liv.

– Dette bidrar til sosial ulikhet blant barn - som også gir utslag i skoleprestasjoner, sier Herlofson.

Les også: Slik aktiviserer du barnebarna!

Slik kan besteforeldre hjelpe

Herlofson mener utvilsomt at barna vil gjøre det godt på skolen hvis familien er interessert i skolearbeidet deres:

– Besteforeldre kan for eksempel hjelpe barna gjennom å vise interesse for skolegang og skolearbeid, hjelpe dem med lekser og lese for dem, råder forskeren.

Og ikke minst:

– Bidra til å gjøre barnebarna trygge på seg selv.

Interesse gjør barn bedre på skolen Den øvrige familiens formue og sosiale bakgrunn kan altså ha stor betydning for hvordan barna presterer på skolen. Samtidig er det hundrevis av andre studier som konkluderer med at familiens involvering i barnas skolearbeid vil hjelpe dem å gjøre det bra på skolen. Noen eksempler: Forskere ved University of New Hampshire har gjennom sine undersøkelser kommet frem til at elevene gjør det mye bedre på skolen når foreldrene er aktivt involvert i utdanningen. Dette handler for eksempel om å ha hverdagslige samtaler med barna om skolen, for eksempel rundt middagsbordet.

Forskere ved Monash University i Australia har tidligere undersøkt hvorvidt foreldres forventninger til barnas akademiske prestasjoner kan utgjøre en forskjell for hvordan barna gjør det på skolen. Det som går igjen i de ulike studiene er at i de tilfellene hvor foreldrene hadde høye forventninger og krav til sine barn, jo bedre presterte barna på skolen.

En amerikansk studie gjennomført av forskere ved North Carolina State University, Brigham Young University og University of California-Irvine, viser at foreldrenes involvering i barnas skolegang har en kraftig innflytelse på barnas akademiske prestasjoner i fremtiden.

En annen studie ved University of Leicester rapporterer at innsatsen fra foreldre, for eksempel det å lese høyt for barna eller gå i møter med lærerne, har større innvirkning på barnas prestasjoner enn lærernes innsats på skolen.

Saken er opprinnelig publisert på Vi.no